钦定古今图书集成/明伦汇编/人事典/第029卷 > 《礼记》 > 《曲礼》
## 钦定古今图书集成/明伦汇编/人事典/第029卷 > 《礼记》 > 《曲礼》

人生十年曰幼，学。二十曰弱，冠。三十曰壮，有室。四十
曰彊，而仕。五十曰艾，服官政。六十曰耆，指使。七十曰
老，而传。八十、九十曰耄，七年曰悼。悼与耄，虽有罪，不
加刑焉。百年曰期，颐。

〈注〉朱子曰：“十年曰幼”为句，“绝学”字自为一句，下至“百年曰期”皆然。吕氏曰：“五十曰艾。”发之苍白者，如艾之色也。古者四十始命之仕，五十始命之服官政。仕者为士以事人，治官府之小事也。服官政者为大夫以长人，与闻邦国之大事者也。才可用则使之仕，德成乃命为大夫也。耆者稽久之称，不自用力，惟以指意使令人，故曰“指使。”传，谓传家事于子也。耄，惛忘也。悼，怜爱也。耄者老而知已衰，悼者幼而知未及，虽或有罪，情不出于故，故不加刑。人寿以百年为期，故曰期。饮食居处动作无不待于养，故曰《颐》。

大夫七十而致事，若不得谢，则必赐之几杖。行役以
妇人适四方，乘安车，自称曰“老夫。”于其国则称名。越
国而问焉，必告之以其制。

〈注〉致还其职事于君也。“不得谢”，谓君不许其致事也。如辞谢、代谢，亦皆却而退去之义。几，所以冯杖，所以倚赐之，使自安适也。妇人能养人，故许自随。古者四马之车立乘，安车者，一马小车坐乘也。老夫，长老者之称。己国称名者，父母之邦，不敢以尊者自居也。一国有贤，众国所仰，故越国而来问。文献不足，则言礼无征，故必告之以其制，言举国之故事以答之也。

谋于长者，必操几杖以从之。长者问，不辞让而对，非
礼也。

〈注〉谋于长者，谓往就长者而谋议所为也。长者之前，当执谦虚，不辞让，非事长之礼。应氏曰：“操几杖以从，非谓长者所无也。执弟子之役，其礼然耳。”

又

年长以倍，则父事之。十年以长，则兄事之。五年以长，
则肩随之。

〈注〉此泛言长少之序，非谓亲者。

《群居五人》，则长者必异席。

〈注〉古者地敷横席而容四人，长者居席端。若五人会，则长者一人异席也。

又

长者与之提携，则两手奉长者之手，负《剑辟咡》诏之，
则掩口而对。

〈注〉长者或从童子背后而俯首，与之语，则童子如负长者然。长者以手挟童子于胁下，则如带剑然。盖长者俯与童子语，有负剑之状，非真负剑也。辟，偏也。咡，口旁诏告语也。“掩口而对”，谓童子当以手障口气而应对，不敢使气触长者也。

又

“从长者而上丘陵”，则必乡长者所视。

〈注〉“乡长者所视，恐有问”，则即所见以对也。

又

凡为长者粪之礼，必加帚于箕上，以袂拘而退，其尘
不及长者，以箕自乡而扱之。

侍坐于长者，屦不上于堂，解屦，不敢当阶就屦，跪而
举之，屏于侧。

〈注〉侍长者之坐于堂，故不敢以屦升。若长者在室，则屦得上堂而不得入室，“户外有二屦”是也。解，脱也。

《乡长》者而屦，跪而迁屦，俯而纳屦。

〈注〉此明少者礼毕退去，为长者所送，则于阶侧跪取屦，稍移之，面向长者而著之。迁，徙也。就阶侧跪取，稍移近前也。“俯而纳”者，既取，因俯身向长者而纳足著之，不跪者跪，则足向后不便，故俯也。

又

侍食于长者，“主人亲馈，则拜而食；主人不亲馈，则不
拜而食。”

〈注〉凡以称礼之施而已。

又

侍饮于长者，酒进则起，拜受于尊所。长者辞，少者反席而饮。长者举未釂，少者不敢饮。

〈大全〉王氏曰：“礼莫严于少长之分，至于饮食之际，尤人情之所易纵，故《记礼》者必致其委曲焉。一饮之顷，少之所以事长者如此其至，凡所以习人敬顺之心于平居无事之时，其渎尊犯分之念何自而有哉？”

长者赐少者，贱者不敢辞。

又

御同于长者，虽贰不辞，偶坐不辞。

〈注〉御，侍也。贰，益物也。侍食者虽获殽馔之重，而不辞其多者，以此馔本为长者设耳。

又

问天子之年，对曰：“闻之，始服衣若干尺矣。”问国君之
年，长，曰：“能从宗庙社稷之事矣”；幼，曰：“未能从宗庙社
稷之事也。”问大夫之子，长，曰：“能御矣”；幼，曰：“未能御也。”
问士之子，长，曰：“能典谒矣”；幼，曰：“未能典谒也。”问庶人
之子，长，曰：“能负薪矣”；幼，曰：“未能负薪也。”